DECIZIA COMISIEI
din 29 aprilie 2008
de impunere a unor condiții speciale referitoare la guma de guar originară sau expediată din India, datorită riscurilor de contaminare a produsului respectiv cu pentaclorfenol și dioxine
[notificată cu numărul C(2008) 1641]
(Text cu relevanță pentru SEE)
(2008/352/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) Nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentelor și de stabilire a procedurilor în domeniul siguranței alimentelor (1), în special articolul 53 alineatul (1) litera (b) punctul (ii),
întrucât:
(1)
În anumite loturi cu gumă de guar originare sau expediate din India au fost găsite niveluri mari de pentaclorfenol și dioxine. O asemenea contaminare constituie o amenințare a sănătății publice în cadrul Comunității în cazul în care nu se vor lua măsuri pentru a evita prezența pentaclorfenolului (PCF) și a dioxinelor în guma de guar.
(2)
În urma constatării nivelurilor crescute de PCF și dioxine, Comisia a efectuat urgent o vizită de inspecție în India, între 5 și 11 octombrie 2007. Obiectivul a fost de a colecta informații referitoare la posibila sursă de contaminare și de a evalua măsurile de control instituite de autoritățile din India pentru a evita repetarea acestei contaminări. Echipa de inspecție a concluzionat că, până în prezent, nu există suficiente date referitoare la cauza contaminării și că investigația efectuată de autoritățile din India a fost insuficientă pentru a trage vreo concluzie. În contextul în care pentaclorfenolatul sodic se folosește în industria gumei de guar și ținând cont că activitatea industrială se desfășoară în mare parte după reguli proprii, sistemele de control actuale sunt inadecvate pentru a garanta că această contaminare nu se va repeta.
(3)
Fără a aduce atingere obligațiilor referitoare la control ale statelor membre, măsurile care trebuie să fie adoptate ca urmare a posibilelor importuri de produse contaminate trebuie să se constituie într-o abordare cuprinzătoare și uniformă care să permită acționarea rapidă și eficientă și să evite diferențele între statele membre referitoare la modul de a trata această situație. Prin urmare, adoptarea de măsuri speciale la nivelul Comunității este justificată.
(4)
Pentru a preveni frauda care ar putea fi întreprinsă în scopul eludării aplicării condițiilor speciale prevăzute în prezenta decizie destinate protejării sănătății publice și pe cea a animalelor, este important ca și alimentele compuse și furajele combinate, care încorporează o cantitate semnificativă de gumă de guar, originare sau expediate din India, să fie considerate ca făcând obiectul prezentei decizii. Se stabilește un prag de 10 %.
(5)
Laboratorul comunitar de referință pentru dioxine și PCB-uri prezente în alimente și hrana animalelor a efectuat un studiu pentru a stabili corelația dintre PCF și dioxine în guma de guar contaminată provenită din India. Din acest studiu se poate concluziona că guma de guar conținând un nivel de PCF mai mic decât 0,01 mg/kg nu conține niveluri inacceptabile de dioxine.
(6)
Laboratorul Vimta din Hyderabad, care a fost vizitat de echipa de inspecție, este un laborator acreditat, dotat adecvat cu aparatură și personal. S-a constatat că performanța analitică referitoare la PCF, obținută în acest laborator, este adecvată. Performanța analitică în celelalte laboratoare vizitate a fost considerată a fi neadecvată.
(7)
Toate transporturile de gumă de guar sau de produse conținând gumă de guar în cantități semnificative, originare sau expediate din India și importate în Comunitate în vederea consumului uman sau de către animale este necesar să fie însoțite de un buletin de analiză emis de un laborator acreditat în conformitate cu EN ISO/IEC 17025 pentru analiza PCF din alimente și din hrana pentru animale sau de un laborator care urmează procedurile necesare acreditării și care are în funcțiune sisteme adecvate de control al calității, fiind autorizat de autoritățile competente din țara unde laboratorul este localizat.
(8)
Măsurile prevăzute de prezenta decizie sunt în conformitate cu avizul Comitetului Permanent pentru Lanțul alimentar și Sănătatea Animală,
ADOPTĂ PREZENTA DECIZIE:
Articolul 1
Domeniul de aplicare
Prezenta decizie se aplică:
(a)
gumei de guar, prevăzute la codul CN 1302 32 90, originară sau expediată din India și destinată consumului uman sau de către animale;
(b)
furajelor combinate și alimentelor compuse care conțin cel puțin 10 % gumă de guar, originare sau expediate din India.
Articolul 2
Condițiile pentru prima introducere pe piață
(1) Statele membre permit prima introducere pe piață a produselor prevăzute la articolul 1 numai în cazul în care transportul este însoțit de un buletin de analiză original care demonstrează că produsul nu conține pentaclorfenol (PCF) peste nivelul de 0,01 mg/kg și este emis de un laborator acreditat în conformitate cu EN ISO/IEC 17025 pentru analiza PCF din alimente și din hrana pentru animale sau de un laborator care urmează procedurile necesare acreditării și are în funcțiune sisteme adecvate de control al calității (2). Rezultatul analitic se raportează folosind incertitudinea de măsurare extinsă.
(2) Buletinul de analiză trebuie să fie aprobat de un reprezentant al autorității competente din țara unde este localizat laboratorul.
(3) Înainte de sosirea fizică a transporturilor de produse prevăzute la articolul 1, operatorul economic care își desfășoară activitatea în domeniul alimentelor sau al hranei pentru animale și care este responsabil de transport sau reprezentantul acestuia notifică în prealabil autoritatea competentă a statului membru destinatar.
(4) Autoritățile competente ale statelor membre se asigură că fiecare transport de produse prevăzute la articolul 1 și care este prezentat pentru prima introducere pe piață este însoțit de un buletin de analiză, așa cum este prevăzut la alineatul (1). Fiecare transport de produse prevăzute la articolul 1 este identificat printr-un cod care trebuie să corespundă codului înscris în buletinul de analiză menționat la alineatul (1) și care conține rezultatele prelevării și analizei. Fiecare sac individual, sau orice altă formă de ambalare din cadrul transportului, se identifică prin codul respectiv.
(5) În absența unui de buletin de analiză așa cum este prevăzut la alineatul (1), operatorul economic care își desfășoară activitatea în domeniul alimentelor sau al hranei pentru animale, cu sediul în Comunitate, testează produsul la un laborator acreditat în conformitate cu EN ISO/IEC 17025 pentru analiza PCF din alimente și din hrana pentru animale sau la un laborator care urmează procedurile necesare pentru acreditare și care are în funcțiune sisteme adecvate de control al calității, pentru a demonstra că acesta nu conține pentaclorfenol (PCF) peste nivelul de 0,01 mg/kg. În așteptarea buletinului de analiză aprobat de către un reprezentant al autorității competente din țara unde este localizat laboratorul, produsul trebuie reținut sub supraveghere oficială pentru o perioadă de maxim 60 de zile, după care autoritatea competentă ia măsuri referitoare la acest produs în conformitate cu articolul 19 alineatul (1) litera (a) din Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (3).
(6) Pentru a duce la îndeplinire prevederile de la alin. (1) și (5), analiza trebuie efectuată pe o probă reprezentativă pentru transportul în cauză, în conformitate cu prevederile Directivei 2002/63/CE a Comisiei din 11 iulie 2002 de stabilire a metodelor comunitare de prelevare de probe pentru controlul oficial al reziduurilor de pesticide de pe și din produsele de origine vegetală și animală și care abrogă Directiva 79/700/CEE (4). Extracția premergătoare analizei se efectuează cu un solvent acid. Analiza se efectuează în conformitate cu versiunea modificată a metodei QuEChERS, astfel cum apare pe site-ul web al Laboratoarelor de Referință Comunitare pentru Reziduurile de Pesticide (5) sau în conformitate cu o metodă la fel de fiabilă.
Articolul 3
Prelevarea și analiza
(1) Statele membre iau măsurile adecvate, incluzând prelevarea randomizată și analiza produselor prevăzute la articolul 1, în cazul a 5 % din transporturile de produse prevăzute la articolul 1 și care sunt prezentate în vederea primei introduceri pe piață, pentru a se asigura că nivelul de 0,01 mg/kg pentru PCF nu este depășit.
Statele membre informează Comisia prin Sistemul Rapid de Alertă pentru alimente și hrana pentru animale cu privire la toate transporturile pentru care se constată că au niveluri de PCF mai mari de 0,01 mg/kg, ținând cont de incertitudinea de măsurare.
Statele membre prezintă Comisiei, la fiecare trei luni, un raport conținând toate rezultatele analitice obținute în urma controalelor oficiale ale transporturilor de produse prevăzute la articolul 1. Raportul se transmite în cursul lunii următoare fiecărui trimestru (aprilie, iulie, octombrie și ianuarie).
(2) Orice transport care face obiectul prelevării și analizei oficiale poate fi reținut înainte de a fi introdus pe piață timp de maxim 15 zile lucrătoare.
Articolul 4
Divizarea unui transport
În cazul divizării unui transport, o copie certificată a buletinului de analiză prevăzut la articolul 2 (1) și 2 (5) însoțește fiecare parte a transportului divizat până la și inclusiv în stadiul de vânzare cu ridicata. Copiile certificate ale buletinului de analiză pot fi furnizate, de asemenea, de autoritatea competentă în momentul punerii în liberă circulație, în cazul în care operatorul economic care își desfășoară activitatea în domeniul alimentelor sau al hranei pentru animale prezintă intenția de a diviza transportul.
Articolul 5
Destinația transporturilor neconforme
În ceea ce privește transporturile de produse prevăzute la articolul 1, pentru care se determină că au niveluri de PCF mai mari de 0,01 mg/kg, ținând cont de incertitudinea măsurătorii, se iau măsuri în conformitate cu articolul 19 alineatul (1) litera (a) din Regulamentul (CE) Nr. 882/2004.
Articolul 6
Recuperarea costurilor
Toate costurile care rezultă din prelevare, analiză, depozitare sau din măsurile luate ca urmare a neconformității transporturilor sunt suportate de către operatorul economic care își desfășoară activitatea în domeniul alimentelor sau al hranei pentru animale, în conformitate cu articolul 22 și anexa VI la Regulamentul (CE) Nr. 882/2004.
Articolul 7
Măsuri tranzitorii
Prin derogare de la articolul 2 alineatele (1) și (5), transporturile de produse prevăzute la articolul 1 care au părăsit țara de origine sau de expediere înaintea datei aplicării prezentei decizii, se importă de statele membre fără a fi însoțite de buletinul de analiză.
Articolul 8
Revizuirea măsurilor
Prezenta decizie se revizuiește cel mai târziu la un an după data aplicării.
Articolul 9
Data aplicării
Prezenta decizie intră în vigoare la 5 mai 2008.
Articolul 10
Destinatari
Prezenta decizie se adresează statelor membre.
Adoptată la Bruxelles, 29 aprilie 2008.